**Nagovor predsednika Državnega sveta Mitje Bervarja na 5. podelitvi priznanj Naša Slovenija**

(Portorož, 28. september 2014)

Spoštovane ljubiteljice in ljubitelji naravne in kulturne dediščine, spoštovani gospod Slavko Mežek, predsednik gibanja Kultura-Natura, cenjeni gostje, župan občine Piran gospod dr. Peter Bossman, spoštovani prejemniki letošnjih priznanj Naša Slovenija, gospe in gospodje,

z velikim veseljem sem sprejel častno pokroviteljstvo letošnjega svečanega dogodka. Še posebej me veseli, da se je ideja projekta trdno usidrala in je letošnji dogodek že peti po vrsti.

Predvsem pa sem vesel, da je projekt resnično vseslovenski, da povezuje naše organizacije in ljudi med njimi pa tudi naše zamejce, ki jih ob tej priložnosti še posebej pozdravljam. Njim gre zasluga, da simbole in lepote naše narodne identitete, duh slovenske kulture, čutimo še dolgo za tem, ko prestopimo politično zarisane meje.

Naš kulturni prostor so trgi, domačije, so reke in gozdovi, so gore in je naše morje. Predvsem pa so to ljudje, ki so in ki še živimo med Alpami in Jadranom. Gre za celoto podob preteklosti, sedanjosti in prihodnosti!

Mi smo tukaj za to, da ustvarjamo kulturni prostor, ta pa ustvarja nas. Zato je bistvenega pomena, da čimvečji del dediščine, ki smo jo prejeli od prednikov, posredujemo naprej. Žlahtna tradicija naj zato ne bo pepel, temveč ogenj, ki bo grel srca rodov, ki prihajajo za nami. To je naša velika odgovornost kot posameznikov in kot naroda.

Glas o lepotah naše dežele sega tudi v tujino. Tujci nas poznajo po krajini, po spomenikih, zbirkah, ocenjujejo nas po našem odnosu do dediščine. Vendar pa bi pri tem želel izraziti svoje mnenje, da v tako imenovanem »kulturnem turizmu« nismo naredili dovolj aktivnosti: Kulturni turizem je eden od najpomembnejših razvojnih vidikov trajnostnega razvoja, ki je zame največja možna dodana vrednost razvoja vsake države. In predvsem takšne, kakršna je naša dežela.

Pomembno je, da se ta možnost in priložnost v Sloveniji prepozna v čim širšem krogu ljudi in pridobi potrebno znanje. Zato se mora odnos do »kulturnega turizma« (dediščine, koncertov, običajev, naravnih lepot itd.) iz inštitucij preseliti v širšo družbo, pronicati v vsakega posameznika, da jih bo spoštoval, se z njimi identificiral in sodeloval pri skrbi za njihovo ohranjanje.

Naj ob tej priložnosti izpostavim tudi svoja znanstvena raziskovanja, pri katerih v trajnostni razvoj, ki ga sestavljajo trije prvotni stebri (ekonomski, družbeno-socialni in okoljski), vključujemo četrtega in to je kulturni. Pomen vključitve kulturnega stebra pri OZN v letu 2015 pa bi preko UNESCa dodal povsem novo dimenzijo vašega prizadevanja in delovanja ter vam za vašo delo omogočil pridobivanje finančnih sredstev.

In prav ta kulturni steber v trajnostnem razvoju, je pomemben izvor vrednot. Širjenje zavesti in znanja o vrednotah na vse generacije in vsa okolja, vidim pri tem izredno pomembno vlogo civilne družbe v okviru njih gibanj, kot je Kultura-Natura Slovenije.

K temu je usmerjen tudi celoten opus civilno družbenega delovanja gospoda Slavka Mežka, ki velja za enega naših največjih aktivistov pri ohranjanju ter uveljavljanju slovenske kulturne in naravne dediščine ter krajine na skupnem slovenskem kulturnem prostoru, za kar se mu posebej zahvaljujem.

Civilna družba namreč izgrajuje podporno okolje »od spodaj navzgor«. Dotakne se vsakega posameznika posebej, lastnika stavb in zemljišč, lastnikov podjetij in zaposlenih v njih, otrok v vrtcih, učencev v šolah, prebivalcev v lokalni skupnosti…

Zato so tudi priznanja, ki bodo podeljena danes, simbolični izraz velike zahvale vsem tistim, ki ste v okolju z dejanji in zgledom nosilci dediščinskih vrednot, s svojimi dejanji pa spodbujate tudi druge, da sledijo vašim pozitivnim, posnemanja vrednim dosežkom.

Spoštovani dragi nagrajenci, dragi prijatelji,

v vsakdanjem življenju se morda premalo zavedamo, da naše identitete ne ustvarjajo hipne vrednote in minljivi blišč, s katerim smo prepogosto le nekritični posnemovalci globaliziranih estetskih klišejev. Naša identiteta je veliko globlja in starejša, predvsem pa je edinstvena in zato neprecenljiva. Če to razumemo kot prednost, lahko na teh temeljih gradimo našo prihodnost, kajti naša dediščina lahko postane vsebina in forma trajnostnega razvoja. Kot velik zagovornik trajnostnega razvoja, bom vseskozi podpiral razvoj omenjenega področja in s tem tudi vsa vaša prizadevanja in delovanja v prihodnje. Kajti z obuditvijo in nadgrajevanjem tega področja lahko tudi v Sloveniji iščemo poti iz krize, ki ni le finančna, temveč je v svojem bistvu predvsem kriza vrednot.

Nagrajencem iskreno čestitam za njihov prispevek, vsem ostalim pa želim še naprej prijetno druženje.

Hvala za pozornost.